එක්සත් ජාතීන්ගේ මානව හිමිකම් පිළිබඳ මහ කොමසාරිස් නවනීදන් පිල්ලේ මහත්මියගේ ශ්‍රී ලංකා සංචාරය සඳහා කිසිඳු බාධාවක් නැතැයි රජය අවධාරණය කරයි.ශ්‍රී ලංකාවේ සංචාරය කරන මහ කොමසාරිස්වරියට ඕනෑම ප්‍රදේශයක සංචාරය කිරීමට මෙන්ම ඕනෑම පාර්ශවයක් සමඟ සාකච්ඡා කිරීමටද අවස්ථාව ඇතැයි විදේශ කටයුතු නියෝජ්‍ය ඇමැති නියොමාල් පෙරේරා මහතා "දිනමිණ" ට පැවසීය.ශ්‍රී ලංකාවේ සාමකාමී සහ නිදහස් වාතාවරණය සියැසින් දැකබලා ගැනීම සඳහා සංචාරය කරන ලෙස රජය කළ ආරාධනයකට අනුව ශ්‍රී ලංකාවට පැමිණෙන එක්සත් ජාතීන්ගේ මහ කොමසාරිස්වරිය එළඹෙන 25 දා මෙරටට පැමිණීමට නියමිත අතර 31 දා දක්වා රැදී සිටින බවද විදේශ කටයුතු අමාත්‍යාංශය පවසයි.මෙරටට පැමිණෙන නවනීදන් පිල්ලේ මහත්මියට අභ්‍යන්තර වශයෙන් අවතැන්වූවන් යළි පදිංචි කිරීම, හිටපු එල්.ටී.ටී.ඊ සාමාජිකයන් පුනරුත්ථාපනය සහ සමාජගත කිරීම, සංහිඳියාව, යටිතල පහසුකම් සංවර්ධනය මෙන්ම උගත් පාඩම් හා ප්‍රතිසංධානය පිළිබඳ ජනාධීපති කොමිෂන් සභා වාර්තාවේ අන්තර්ගත නිර්දේශ ක්‍රියාත්මක කිරීම සඳහා රජය ගෙන තිබෙන ක්‍රියාමාර්ග ආදිය සම්බන්ධයෙන් දැකගැනීමට හැකිවන බවද නියෝජ්‍ය ඇමැතිවරයා පෙන්වා දුන්නේය.මේ අතර ඒ මහතා සදහන් කළේ විවිධ පුදගලයන්ගේ සහ පුද්ගල කණ්ඩායම්වල අදහස් මත ක්‍රියා නොකොට ශ්‍රී ලංකාවේ වත්මන් සැබෑ තත්ත්වය සියැසින් දැක ගැනීමට නවනීදන් පිල්ලේට මෙමඟින් අවස්ථාව සැලසෙන බවයි.පසුගිය මාර්තු මාසයේදී ජිනීවාහි ජගත් මාන හිමිකම් කවුන්සලයේදී ශ්‍රී ලංකාවට එරෙහිව යෝජනාවක් සම්මත කර ගැනීමෙන් අනතුරුව මේ සංචාරය සිදුවීමද විශේෂත්වයකි..